b'\n_START_ARTICLE_\nCumbria\n_START_SECTION_\nMaantiede\n_START_PARAGRAPH_\nCumbria sijaitsee Irlanninmeren rannikolla Morecambenlahden ja Solway Firthin v\xc3\xa4liss\xc3\xa4. Sen pinta-ala on 6\xc2\xa0767 neli\xc3\xb6kilometri\xc3\xa4, mink\xc3\xa4 ansiosta se on toiseksi laajin Englannin paikallishallintoalueista. Sit\xc3\xa4 ymp\xc3\xa4r\xc3\xb6iv\xc3\xa4t Skotlantiin kuuluvat Dumfries ja Galloway ja Scottish Borders pohjoisessa, Northumberland koillisessa, County Durham id\xc3\xa4ss\xc3\xa4, North Yorkshire kaakossa ja Lancashire etel\xc3\xa4ss\xc3\xa4._NEWLINE_Cumbriaan kuuluu valtaosa Englannin j\xc3\xa4rviseudusta, joka on kuuluisa vuoristaan ja j\xc3\xa4rvien t\xc3\xa4ytt\xc3\xa4mist\xc3\xa4 laaksoistaan. Eroosio ja virtaava vesi ovat kuluttaneet voimakkaasti J\xc3\xa4rviseudun vulkaniitista ja saviliuskeesta muodostunutta kallioper\xc3\xa4\xc3\xa4. Siell\xc3\xa4 kohoaa my\xc3\xb6s Cumbrian ja koko Englannin korkein huippu Scafell Pike (978\xc2\xa0m). Kallioper\xc3\xa4 vaihtuu nuorempiin kalkki- ja hiekkakivilajeihin Carlislea ymp\xc3\xa4r\xc3\xb6iv\xc3\xa4ll\xc3\xa4 alangolla ja Eden- ja Kentjokien laaksoissa. Kreivikunnan it\xc3\xa4laidalla on useita korkeita kukkuloita, kuten Cross Fell ja Knock Fell, jotka kuuluvat Penniineihin.\n_START_SECTION_\nHistoria\n_START_PARAGRAPH_\nCumbrian asutushistoria ulottuu v\xc3\xa4hint\xc3\xa4\xc3\xa4n 3000 vuoden p\xc3\xa4\xc3\xa4h\xc3\xa4n ennen ajanlaskun alkua. Kivikauden ihmisten j\xc3\xa4ljilt\xc3\xa4 on l\xc3\xb6ydetty J\xc3\xa4rviseudulta kivikirveit\xc3\xa4 ja useita kivikehi\xc3\xa4, kuten Castlerigg ja Long Meg and Her Daughters. Seudulle saapui vuorotellen kelttej\xc3\xa4, roomalaisia, anglosakseja ja viikinkej\xc3\xa4. Roomalaiset rakensivat sinne Hadrianuksen vallin ja linnakkeita, ja viikinkien kiviristej\xc3\xa4 on yh\xc3\xa4 monin paikoin pystyss\xc3\xa4._NEWLINE_1400\xe2\x80\x931500-luvuilla seudulle pystytettiin tornilinnoituksia (peel towers) suojaksi rajarosvoja vastaan. Vuonna 1551 Englanti ja Skotlanti sopivat rajalinjasta, jonka vahvistukseksi rakennettiin Scots\xe2\x80\x99 Dike -niminen matala kaivanto. Keskiajalla kreivikunnassa oli kaksitoista luostaria, joista nelj\xc3\xa4 on selvinnyt nykyp\xc3\xa4iviin Carlislen tuomiokirkon ohella._NEWLINE_1100-luvulta alkaen (mahdollisesti jo aikaisemminkin) Cumbriasta louhittiin kive\xc3\xa4 ja mineraaleja, kuten lyijy\xc3\xa4, kuparia ja sinkki\xc3\xa4. Keskiajalta 1800-luvulle saakka seudulla toimi kalkkiuuneja, joissa valmistettiin muurilaastia ja my\xc3\xb6hemmin lannoitteita. Kveekariliike sai alkunsa 1650-luvulla Cockermouthin maaseutukaupungin l\xc3\xa4hist\xc3\xb6lt\xc3\xa4, ja my\xc3\xb6s metodistiliike l\xc3\xb6ysi kreivikunnasta kannattajia._NEWLINE_1800-luvun vaihteessa Cumbrian alueelle kaivettiin kolme kanavaa: Kendal (1797), Ulverston (1796) ja Carlisle (1823). Kanavia pitkin tuotiin alueen teollisuuskeskuksiin hiilt\xc3\xa4 ja vietiin muualle kalkki- ja liuskekive\xc3\xa4. Kanavat menettiv\xc3\xa4t v\xc3\xa4hitellen merkityksens\xc3\xa4 rautatien saavuttua kreivikuntaan 1800-luvulla. 1850-luvulla J\xc3\xa4rviseudulla valmistettiin jopa puolet maailman tekstiiliteollisuuden k\xc3\xa4ytt\xc3\xa4mist\xc3\xa4 lankarullista.\n_START_SECTION_\nHallinto\n_START_PARAGRAPH_\nCumbrian hallinnollisena keskuksena toimii Carlislen kaupunki, jossa sijaitsevassa Cumbria Housessa (2016) kreivikunnanvaltuusto kokoontuu. Vuonna 2017 valitussa valtuustossa on 84 valtuutettua, joista 37 kuuluu konservatiivipuolueeseen, 26 ty\xc3\xb6v\xc3\xa4enpuolueeseen ja 16 liberaalidemokraatteihin. Kreivikunnan hallinnon vastuulla on tuottaa monia alueen julkisista palveluista, muun muassa sosiaali- ja terveyspalvelut, pelastustoiminta, j\xc3\xa4tehuolto, tieverkko ja kirjastopalvelut._NEWLINE_Lordiluutnantti Claire Hensman on edustanut Ison-Britannian kuningatarta Cumbriassa joulukuusta 2012 l\xc3\xa4htien.\n_START_SECTION_\nTalous\n_START_PARAGRAPH_\nHistoriallisesti Cumbrian t\xc3\xa4rkein elinkeino on ollut maatalous. Yl\xc3\xa4ng\xc3\xb6ill\xc3\xa4 on kasvatettu lampaita, etenkin sitkeit\xc3\xa4 herdwicklampaita, kun taas alavammilla mailla on viljelty maata. Vuonna 2001 seudulla oli paha suu- ja sorkkatautiepidemia, jonka takia jouduttiin teurastamaan miljoonia lampaita ja rajoittamaan matkailua v\xc3\xa4liaikaisesti. My\xc3\xb6s kalastus on ollut perinteisesti t\xc3\xa4rke\xc3\xa4 elinkeino, mutta se on menett\xc3\xa4nyt merkityst\xc3\xa4\xc3\xa4n EU:n asettamien kalastuskiinti\xc3\xb6iden vuoksi. Eden-, Derwent- ja Eskjoista pyydet\xc3\xa4\xc3\xa4n kuitenkin edelleen lohta._NEWLINE_Nyky\xc3\xa4\xc3\xa4n Cumbrian t\xc3\xa4rkeimpi\xc3\xa4 ty\xc3\xb6llist\xc3\xa4ji\xc3\xa4 ovat ydintekniikka, laivanrakennus, kipsituotteet, tuulienergia, kuljetusala ja keksiteollisuus. Suurin yksityinen ty\xc3\xb6nantaja on Irlanninmeren rannalla sijaitseva Sellafieldin ydinj\xc3\xa4tteen j\xc3\xa4lleenk\xc3\xa4sittelylaitos, jonka palveluksessa ty\xc3\xb6skentelee yli 11\xc2\xa0000 ihmist\xc3\xa4. Barrow-in-Furnessissa on suuri telakka ja Workingtonissa ja Whitehavenissa on kevytt\xc3\xa4 koneteollisuutta. Pohjoiseen johtava p\xc3\xa4\xc3\xa4tie ja p\xc3\xa4\xc3\xa4rata kulkevat Carlislen kautta, ja kaupungista onkin muodostunut t\xc3\xa4rke\xc3\xa4 kuljetus- ja logistiikkakeskus. My\xc3\xb6s matkailu on merkitt\xc3\xa4v\xc3\xa4 ty\xc3\xb6llist\xc3\xa4j\xc3\xa4 kreivikunnassa.\n_START_SECTION_\nRautatiet\n_START_PARAGRAPH_\nLontoosta Glasgow\xe2\x80\x99iin ja Edinburghiin johtava p\xc3\xa4\xc3\xa4rata kulkee Cumbrian l\xc3\xa4pi etel\xc3\xa4-pohjoissuunnassa ja ohittaa Carlislen kaupungin. Carlisle on t\xc3\xa4rke\xc3\xa4 risteysasema, josta johtaa radat my\xc3\xb6s Newcastleen, Leedsiin ja Dumfries ja Gallowayn alueelle Skotlannissa. Cumbrian rannikolla kulkee rata, jota pitkin liikenn\xc3\xb6id\xc3\xa4\xc3\xa4n paikallisjunia Carlislest\xc3\xa4 Barrow-in-Furnessiin.\n_START_SECTION_\nLippu\n_START_PARAGRAPH_\nCumbrialla ei ole virallista lippua, mutta liputuksessa k\xc3\xa4ytet\xc3\xa4\xc3\xa4n joskus kreivikunnanvaltuuston baneeria. Sen keskelle on kuvattu aaltomaisia pystyviivoja ja sahanter\xc3\xa4m\xc3\xa4isi\xc3\xa4 vaakaviivoja, joiden v\xc3\xa4liin j\xc3\xa4\xc3\xa4 eriv\xc3\xa4risi\xc3\xa4 alueita. V\xc3\xa4riyhdistelm\xc3\xa4t symboloivat kreivikunnan vaihtelevia maisemia: sinivalkoinen edustaa merta, sinikultainen j\xc3\xa4rvi\xc3\xa4 ja peltoja, vihre\xc3\xa4valkoinen vuoria ja j\xc3\xa4rvi\xc3\xa4 ja vihre\xc3\xa4kultainen vuoria ja peltoja. Lipussa on tummanvihre\xc3\xa4 reunus, johon on kuvattu vuorotellen vilukkoja ja punavalkoisia Tudor-ruusuja._NEWLINE_Cumbriaan kuuluvassa Cumberlandin historiallisessa kreivikunnassa k\xc3\xa4ytet\xc3\xa4\xc3\xa4n yh\xc3\xa4 yleisesti omaa lippua.\n_START_SECTION_\nNimikkokukka\n_START_PARAGRAPH_\nVuonna 2004 Cumbrian nimikkokukaksi valittiin vilukko Plantlife International -j\xc3\xa4rjest\xc3\xb6n pit\xc3\xa4m\xc3\xa4ss\xc3\xa4 yleis\xc3\xb6\xc3\xa4\xc3\xa4nestyksess\xc3\xa4. Kukka on kuvattu my\xc3\xb6s kreivikunnan vaakunaan.'